د افغانستان سره په پوله د پاکستان په وزیرستان کې د زیاتېدونکې ناامنۍ علتونه څه دي؟ 
په وروستيو کې د خېبرپښتونخوا په قبايلي ضلعو شمالي وزيرستان او له هغې وروسته په باجوړ او په ډېره اسماعيل خان کې په هدفي وژنو او ماين چاؤدونو کې د پاکستان د اته امنيتي سرتيرو په ګډون سياسي مشران په هدف شوي او د جنوبي وزیرستان نه دوه ډاکټران هم تښتول شوي دي.
دا تازه پېښې د دوه اوونیو نه په کمه موده کې رامنځته شوي او دوه ورځې وړاندې د شمالي وزيرستان په ميرعلي سيمه کې د ګواښ يوه پرچه (پمفلټ) هم وېشل شوې چې پکې د علاقې ۲۷ يادو مشرانو ته د مرګ ګواښ شوی دی. ياده پرچه د اتحادالمجاهدين نومې تندروه وسله والې ډلې لخوا وېشل شوی چې پکې ويل شوي دې مشرانو ته ځکه ګواښ کوي چې د پاکستان د پوځ سره اړيکې لري. د افغانستان سره په پوله پرتو قبايلي ضلعو شمالي او جنوبي وزيرستان کې یوه اوونۍ وړاندې په پوځ دوه ماين چاؤدنې شوي او څلور پوځي سرتيري پکې وژل شوي وو. د چاؤدنو زمه واري د طالبانو حزب الاحرار ډلې منلې وه. په وزيرستان کې نه يواځې دا چې په امنیتي سرتېرو ماين چاؤدنې او بريدونه دوام لري بلکې په علاقه کې د هدفي وژنو پېښې هم کيږي او د سرتيرو سره پکې ځايي خلک په نخښه کيږي. په وزيرستان کې يواځې دا نه چې په ماینونو امنيتي سرتيري په هدف کيږي بلکې په علاقه کې د وړاندې نه زاړه ماينونه هم په عامو خلکو چاؤدنې کوي. د پښتون ژغورنې غورځنګ (پي ټي اېم) فعال عالمزېب مسيد وايي چې کله پي ټي اېم جوړ شوی دوی په شمالي او جنوبي وزیرستان کې د زړو ښخ ماينونو د چاؤدنو ريکارډ راټول کړی او وايي ۱۴۵ پېښې دوی رپوټ کړي دي. پي ټي اېم د کال ۲۰۱۸ د فرورۍ په مياشت کې په رسمي ډول غورځنګ جوړ شوی دی. وي او ای ډیوه سره په خبرو عالمزېب وويل په دې ۱۴۵ پېښو کې انساني زيان اوختی او زیاتوي داسې پېښې هم شوي چې هغه نه دي رپوټ شوي. پي ټي اېم په خپلوغوښتنو کې یوه مهمه غوښتنه د علاقې څخه د ماينونو پاکولو کوي. عالمزېب مسيد وايي په ورستيو کې د پوځ وياند مېجر جنرل اصف غفور رسنيو ته په احوال تېرولو کې یواځې د کشمير پېښې يادې کړي او ټولې يې ښکاره کړي دي خو زیاتوي د وزیرستان او نورو قبايلي سيمو بدامني يې نه ده یاده کړې. هغه وايي د پاکستان په ځايي ميډيا هم قبايلي سیمې هېرې ساتل کيږي. د پاکستان پوځ او حکومتي واکمن وايي د پي ټي اېم د غوښتنې وروسته په وزيرستان کې د ماينونو په پاکولو کار روان دی او په خپله پکې امنيتي سرتېرو هم قربانۍ ورکړي دي. خو عالمزېب وايي د ماينونو په پاکولو هغه رنګ کار نه کیږي کوم چې پکار دی، يواځې عکسونه ويستل کیږي. د پاکستان د پوځ پخوانی بريګيډيئر سيد نظير وايي د افغانستان سره په پوله پرتې علاقې ډېرې حساسه دي، د پاکستان او افغانستان اړیکې هم ښې نه دي د استخباراتي مالوماتو شريکولو کمی دی او افغانستان په پوله پرتو علاقو کې خپله عملداري نه لري. وي او ای ډیوه سره په خبرو کې هغه وويل دا علتونه دي چې په علاقه کې تندلاري وسله وال بریدونه کوي او د دې لارې خپله موجودګي ښايي. هغه دا هم وويل چې په قبايلي سيمو او په ځانګړي ډول شمالي وزیرستان کې د ضرب عضب عملياتو سره د تندلارو د ملا ماتولو دعوې کيږي خو داسې نه ښکاري چې دا رښتيا وي او د هغې علت هم دا دی چې دلته اوس هم د بدامنۍ پېښې کیږي. نوموړی زياتوي د افغانستان په پوله د سيمو ازغن تار لګول د هغه په خيال يواځې د ۱۰ نه تر ۱۵ فيصدو پورې ترهګري کمولی شي او په دغه کار چې څومره پېسې لګول کيږي دا بايد د علاقې د خلکو په پرمختګ کارول شوی وی. هغه دا هم وويل پاکستان د وړاندې نه په امریکا ښکاره کړې وه چې په ختيځه پوله د هند سره تاؤ تريخوالی به د افغانستان سره لویدیځه پوله اغېزمنوي ځکه چې د افغانستان سره په پوله پروت پوځ به د هند سره پولې استوي. په شمالي وزيرستان کې دوه ورځې وړاندې ځايي خلکو، د اتمانزو مشرانو، د کډوالو کمېټۍ، پي ټي اېم او سياسي ګوندونو په علاقه کې د بدامنۍ پرضد غټه احتجاجي مظاهره کړې وه. دوی ويلي ؤ چې په علاقه کې د ضرب عضب عملیاتو پينځه کاله وروسته هم د بدامنۍ پېښې کيږي خلک يې په کورونو دننه په ويره کې اخته کړي دي د دې مخه دې ونيول شي. دوی ويلي ؤ چې د علاقې د خلکو د وژلو او ځورولو پالیسي نوره دوی ته د منلو وړ نه ده. ځايي خلک تور لګوي چې د پاکستان په ميډيا د دوی يوې مسلې ته هم ځای نه ورکول کيږي.